
Az ülés helye: Városháza ülésterme

Jelen vannak:
Molnár Gyula képviselő, a bizottság elnöke, Sándor Zsombor képviselő, a bizottság elnökhelyettese, Aranyi János Gábor képviselő, a bizottság elnökhelyettese, Dallos Erika képviselő, a bizottság tagja, Mohácsi-Dér Gabriella képviselő, a bizottság tagja és Tóth József a bizottság nem képviselő tagja (6 fő)

Tanácskozási joggal jelen vannak:
Vörös Sándor polgármester, Kochné Vadászi Borbála alpolgármester, Nagy Erzsébet jegyző, Ginál Róbert gazdálkodási csoportvezető, Gugyella Mariann óvodaigazgató (Százszorszép Óvoda), dr. Pándi Ottó intézményvezető (dr. Kolozs Gergely Kistérségi Egészségügyi Centrum, Liptai-Kölesdi Ágnes bölcsődevezető (dr. Kolozs Gergely „Tipegő” Bölcsőde), Horváth-Gallai Eszter igazgató (Vikár Béla Művelődési Ház), Aranyi Ágota igazgató (Vikár Béla Könyvtár)

Meghívottak:
Farkas László tervező (Értékterv Szolgáltató és Tanácsadó Kft.)
Pál Anilla tervező (Értékterv Szolgáltató és Tanácsadó Kft.)
Rumi Imre főépítész

Jegyzőkönyvvezető: Marticsné Molnár Szilvia


Molnár Gyula képviselő, a bizottság elnöke
Köszöntöm a megjelenteket, megállapítom, hogy a bizottsági ülés határozatképes. A mai ülés jegyzőkönyvét Mohácsi-Dér Gabriella fogja aláírni. Javasolta, hogy a 2025. október 21-i testületi ülés elé kerülő alábbi napirendi pontokat tárgyalja meg és véleményezze a bizottság.

Elnök úr megkérdezi a bizottság tagjaitól, hogy ki ért egyet a napirendi pontokkal és a kiegészítéssel?

A bizottság tagjai 6 igen szavazattal, ellenszavazat nélkül az alábbi határozatot hozták:

127/2025. (X. 21.) P. Ü. H. V. Biz. normatív határozata
Napirend elfogadása
(2025. október 21.)
										H a t á r o z a t



                 I.      8.)  Települési Tervvel kapcsolatos tájékoztatás
   II.       3.)   A mezőőri szolgálat munkájának értékelése
               III.      4.)  A szociális célú tűzifa támogatás helyi szabályairól szóló 
               IV.      5.)  Hozzájáruló nyilatkozat kérése magán fogászati rendelés működtetéséhez  
              V.        6.)  Kérelem önkormányzati bérlakás megvásárlására
              VI.       7.)  2026. évi Start Közmunkaprogram pályázat benyújtása      
             VII.      9.)  Szakrendelő működtetésével kapcsolatos döntések
	VIII.    10.)  Lakossági beadvány az oktatási intézmények (Zrínyi utca) közelében a 
                                közlekedés biztonságosabbá tételére

A napirendi pontok elfogadása után megkezdődött azok egyenkénti tárgyalása.


I. Napirend:
 8.)  Települési Tervvel kapcsolatos tájékoztatás
                          Előterjesztő: Vörös Sándor polgármester
                          Előterjesztésért felelős: Vörös Sándor polgármester
                          Témafelelős: Aranyi János Gábor képviselő


Molnár Gyula képviselő, a bizottság elnöke
Felkérem a tervezőket a napirend ismertetésére.

Farkas László tervező (Értékterv Szolgáltató és Tanácsadó Kft.)
Az Önkormányzattól arra kaptunk megbízást, hogy elkészítsük az új jogszabályi környezet alapján szükségessé vált terv felülvizsgálatát, dokumentációját. Ez egy településfejlesztési tervből és egy településrendezési tervből áll. A munka úgy áll össze, hogy először elkészül egy megalapozó munka vizsgálat, ez alapján készül el a fejlesztési terv, amely egy átfogó stratégiát fogalmaz meg, ami alapján maga a helyi építési szabályzat megszületik, mint rendeleti dokumentum. Szabályozza a település életét és építési előírásait. Jelen pillanatban a településfejlesztési tervnél tartunk, arról a fejlesztési irányról beszélünk, azokat kell meghatároznunk és a bizottságtól olyanfajta javaslatot kérünk, hogy melyek azok az irányvonalak, amelyek alapján tovább dolgozunk és véglegesítsük a fejlesztési tervet. A fejlesztés alapvetően egy jövőképet céloz meg, hosszú és középtávú célok alapján éri el a jövőképet, amely egy cselekvési programban nyer valójában testet. Ami akcióterületekre, hálózatfejlesztésekből és nem ilyenfajta területi jellegű fejlesztésekből tevődik össze. A mai megfogalmazásunk alapján Dunavecse egy olyan kiegyensúlyozottan fejlődő élő és élhető klímatudatos várossá kíván válni, amely kihasználva a Duna közelségét és az új M200 gyorsforgalmi út megvalósulását, logisztikai szerepét, térségi jelentőségét erősíti, munkahelyeket teremt és turisztikai lehetőségeket biztosít. Ezt fogalmaztuk meg, mint jövőkép. Ezek a legfontosabb elemek és célok, amelyek a település elhelyezkedéséből adódóan legfontosabbak. Az egyik maga a Duna, a másik pedig a most épülő M8-as folytatása, mint M200-as gyorsforgalmi út. Ez a legmeghatározóbb, ami a térségben Dunavecsét pozícionálja, mint az országos közlekedési hálózatba való bekapcsolódás szerepel. Négy terület mentén fogalmaztuk meg a tematikus céljainkat: társadalom, gazdaság, természet és épített környezet valamint térségi szerepkör. A legfontosabb, hogy a település lakossága megtartásra kerüljön, illetve kismértékben növekedni tudjon. Ehhez kapcsolódik a gazdasági fejlesztések, a helyben lévő munkahelyteremtés, a helyben történő foglalkoztatás és adott esetben nemcsak a helyiek, hanem a térségi szerepkör erősítése révén olyan szintű gazdasági potenciál létrehozása, ami máshonnan is munkavállalókat vonz és térségi központtá tud válni Dunavecse. Most is vannak olyan munkaadók, akik nemcsak helyieket tudnak foglalkoztatni. Az M8 kapcsán egy elég erőteljes gazdasági növekedés várható Dunavecsén, ami az M200-al még jobban erősödni tudhat.  Természetes épített környezetre való alakulás, nagyon fontos a Duna menti zöld folyósó és erre való építés kihasználás, mind klíma tekintetében, mind helyi lakosság rekreáció, illetve kis mértékben turizmusra is építhet a település. Térségi szerepkör, részben már érintettem, mind szolgáltatások, mind gazdasági téren is tud a település lépni. Területi alapon is ezek a fejlesztések megjelennek, akcióterületekben fogalmaztuk meg és jelöltük ki a legfontosabb fejlesztéseket, aminek területi érintettsége és vonatkozása van. Ilyen a lakóterület fejlesztés és a gazdasági területfejlesztés. Ezen az ábrán nincsen rajta és a délelőtti beszélgetésünk alapján a Duna menti területeket, mind rekreációs területeket és mind akciós területeket jelölnénk. Mivel ezek nem az önkormányzat tulajdonában vannak, így nem teljes körűen befolyásolja a történéseket, viszont mindenképpen fontos cél, hogy a Duna menti kapcsolatokat erősíteni tudja a város. A gazdasági területek kapcsán a meglévő gazdasági területek vannak jelölve, illetve azok kismértékű bővítését ábrázolja ez az ábra. Polgármester úr is utalt arra, hogy erről érdemes most dönteni, hogy mely területek kerüljenek be, mint akció területbe, mint kijelölt gazdasági területek. Volt arról szó, hogy adott esetben valamelyik területet bővítenénk vagy új területként az Északi, a szalkszentmártoni közigazgatási határ mentén a volt zárkerti területek kerülhetnének be az ilyen fajta gazdasági fejlesztésbe. Lakóterületek esetében két terület van kijelölve a település keleti oldalán, illetve a déli részen. Ezek önmagukban elég jelentős lakóterület fejlesztések, továbbiakat nem feltétlenül javasolnánk. Viszont, ha a testület úgy dönt, akkor továbbiakkal kiegészíthetők ezek a területek. Ebben szeretnénk megerősítést kérni, hogy ezek az irányok megfelelőek-e, vagy adott esetben módosítani vagy kiegészíteni szeretné-e, hogy kerüljön be vagy ki az akció területekből. 

Vörös Sándor polgármester
Egy kérdést felvetnék, ez a lakóterületek. A térképen nincs jelölve, a megbeszélésen is beszéltünk róla, ez a Rákóczi – Városkert utca között lévő önkormányzati terület, ami kb. 2 hektár és ami be van ékelődve két út közé. Annak a lakóterületnek a fejlesztése célunk, ha nincs benne, akkor bele kell tenni, illetve a Városkert utca jobb oldalán lévő területen is van víztározó, illetve az egyik oldalán is van területünk. Ha az egyik oldalon van, akkor célszerű a másik oldalra is tenni. Ezekről küldünk majd térképrészletet és akkor be lehet azonosítani. Azt tartanánk jónak, hogy a már meglévő, feltárt ipari területek környékén, illetve övezethez csatlakozva jelöljünk ki további területet, amennyiben van lehetőség. 

Rumi Imre főépítész
Tisztelettel köszöntök mindenkit. A tervező kollega a legfontosabb dolgokat elmondta, de én azért egy pár dolgot még kiemelnék. 2027. június 30-ig kötelező minden településnek el kell készíteni az új települési tervét, ami fejlesztési és rendezési tervből áll. Nagyon fontos kiemelni, hogy itt nemcsak szimplán felülvizsgálat van, hanem egy új terv készítése és egy új helyi építési szabályzat fog keletkezni a végén. Ráadásul a mostani helyi építési szabályzatot és településképi rendeletet egybe kell dolgozni. Ha az új HÉSZ jóváhagyásra kerül, az tartalmazni fogja ismételten a településképi előírásokat is. A délelőtti egyeztetésen azért néhány fontos célkitűzés, illetve dolog elhangzott. Kértem a tervezőket, hogy jegyezzék le, de szeretném, ha most elmondanák, hogy mi az, amivel ki kellene egészíteni, illetve mik azok az alapvető szempontok, amely alapján menni kellene. 

Vörös Sándor polgármester úr
Véleményem az, hogy felsorolá szerűen végig kellene menni rajtuk. 
Farkas László tervező (Értékterv Szolgáltató és Tanácsadó Kft.)
Az lenne az irány, hogy legalább 5000 fő települési nagyságot tűzzük ki célul.

Pál Anilla tervező
A rekreáció előtérbe helyezése a turizmus mellett. A Micro térségi szerepkör erősítése.

Farkas László tervező (Értékterv Szolgáltató és Tanácsadó Kft.)
Akció területek kapcsán felírhatnánk új területként a volt zártkerti területet bevennénk. AT1 terület kapcsán növelnénk területet. Ha szabályozásként nem tudnánk kijelölni, akkor itt, mint hosszútávú terület kijelölést szerepeltetnénk a fejlesztési tervbe. 

Rumi Imre főépítész
Az M8-as miatti HÉSZ módosítással össze van kapcsolva a tervezési feladat. Ugyanez a tervezőcsapat készíti a M8 miatti telepítési tanulmányt, ahol elég sok feladatot kaptak az elkészítésre. Kértünk egy kimutatást arra vonatkozóan, hogy az önkormányzat által kezelt utak területe hosszabb, mennyivel fog növekedni az M8 megépítését követően. Úgy tűnik, hogy jelentősen növekedni fog. Szükséges egy megállapodás a várható többletköltségek miatt.

Sándor Zsombor képviselő, a bizottság elnökhelyettese
Beszéltünk arról is, hogy a városközpontnak a beépítési lehetőségeit egy kicsit szélesebbre vegyük. 

Pál Anilla tervező
A fóliás virágkertészet is szóba került a gazdasági övezetbe sorolásnál.

Vörös Sándor polgármester
Az övezetbe sorolást jól meg kell fontolni, hogy az nekik és nekünk is jó legyen. 

Aranyi János Gábor képviselő, a bizottság elnökhelyettese
A kertészet képviselőjével egyeztetni kell.

Vörös Sándor polgármester
Korábban mezőgazdasági szolgáltató övezet volt, ami megbeszéltünk. Meg kell nézni, hogy a besorolásba melyik az, amelyikhez közel áll. 

Farkas László tervező (Értékterv Szolgáltató és Tanácsadó Kft.)
Nem szükséges beépítésre szánt területbe kerülnie, 10 % alatti beépítéssel is tud működni. 

Vörös Sándor polgármester
Abban az esetben, ha a fóliasátor nem minősül építménynek. 

Rumi Imre főépítész
Ha az építmény fogalmát nézzük, akkor nem nevezzük annak. Az a lényege, hogy az újonnan kijelölt gazdasági területek helyett kötelező lesz visszaminősíteni építésre szántból beépítésre nem szántba. Ezzel a módszerrel teljesíthető. Az biztos, hogy engedély nélkül létesíthető, az is biztos tudjátok, hogy ma már a fólia sátrak esetében, hogy nem természetes talaj van alatta. 

Vörös Sándor polgármester
Javaslom, hogy ennek az övezeti besorolását vizsgáljuk meg. 

Aranyi János Gábor képviselő, a bizottság elnökhelyettese
A Paptanya mögötti út kérdése is felmerült, hogy oda kell út vagy nem kell. 

Vörös Sándor polgármester
Arra az volt, hogy kapunk egy javaslatot, hogy az utat a hosszú csík mellett meg lehessen szüntetni, vagy akár el lehessen adni. 

Rumi Imre főépítész
Erre kértünk tervezői javaslatot.

Aranyi János Gábor képviselő, a bizottság elnökhelyettese
És a kerékpárút?

Rumi Imre főépítész
Úgy tudom, hogy a telepítési tanulmány tartalmáról szóló levélbe is bekerül, hogy vizsgálni kellene a Kelet-Nyugati kerékpáros vonalvezetést és akár a térségi kapcsolatokat is. Abban biztos vagyok, hogy Dunavecse központi területéről a gazdasági területek irányába gondoskodnunk kell kerékpárutak kiépítéséről, a helynek a biztosítását meg kell teremteni az új településtervben. Nagyon bízom abban, hogy el fog jönni az idő, hogy nagyon sokan kerékpárral fognak munkába járni és nem kényszerítjük az embereket arra, hogy csak autóval tudjanak oda menni. Ez össze fog kapcsolódni az M8 térségében lévő mezőgazdasági utaknak az átépítésével. Az lenne a jó, ha ezek az M8-ra vezető utak kerékpározhatók lennének és akkor el lehetne jutni Kincse pusztán keresztül Szalkszentmárton – Szabadszállás közötti útra. Ezt tartalmazni fogja reményeim szerint a terv.

Tóth József a bizottság tagja
Ha már a kerékpárutakról volt szó, kérdezem, hogy a Rákóczi utca melletti benne van?

Aranyi János Gábor képviselő, a bizottság elnökhelyettese
Ott nincs probléma, mert önkormányzati terület van, minden nélkül tudnánk helyet biztosítani. 

Tóth József a bizottság tagja
A betonelemgyárnál körforgalom lesz vagy lámpás kereszteződés?

Rumi Imre főépítész
Körforgalom lesz, de nyilván az állammal kell megállapodni erről a területről. Azt javasoltam a délelőtti megbeszélésen, hogy a fejlesztési tervről szóló anyag menjen ki a képviselőknek, és amikor a települési rendezési terv munkarészek is készülnek, akkor arról hasonló összeállítású anyagot szintén kapnak a képviselők. Ezt a témát szerintem több fordulóban fogjuk még tárgyalni. 

Vörös Sándor polgármester
Halkan megjegyezném, hogy mi egy kisebb összeget kaptunk ennek a tervnek az elkészítésére, aminek a befejezési határidejét már kétszer vagy háromszor módosítattuk, a végső határidő 2025. december 31. Az egyeztetés a hatóságok részéről nem fog addig lezajlani, de legalább egy beadást kellene nekünk produkálni, hogy az összeggel el tudjunk számolni. 

Rumi Imre főépítész
Egyébként a Magyar Építészetről szóló törvény értelmében a telepítési tanulmány benyújtását követően négy hónapon belül kell.
Tóth József a bizottság tagja
Egy kérdésem lenne, ahová a hűtőházat építették az Alkotmány utcában, annak mi lesz a sorsa?

Vörös Sándor polgármester
Arról nem beszéltünk. A korábbi képviselő-testület az építkezésre kivonult, megszemlélte a technológiát és nem támasztott akadályt a megvalósításban. Ez már több mint tíz éve volt. 

Tóth József a bizottság tagja
Az a probléma, hogy elindultak egy kis hűtőházzal, utána felvásárolták a környékbeli ingatlanokat és terjeszkedtek. Légifelvételen látszik, hogy elég nagy sebet ejt ez a rész a lakóövezetben. 

Aranyi János Gábor képviselő, a bizottság elnökhelyettese
Viszont az probléma, hogy sokan úgy gondolják, hogy addig, míg mások megpróbálnak tudatosan kifelé terjeszkedni –akármilyen ipari létesítménnyel. Vannak olyanok dunavecsei lakosok, akik erre fittyet hánynak és hűtőházat építenek lakóövezetbe.

Vörös Sándor polgármester
Javaslom, hogy a József Attila utcán lévő hűtőház kérdését is nézzük meg. 

Tóth József a bizottság tagja
Környezetszennyező, vegyipari cégek helyzetét nekünk kell rendezni?

Farkas László tervező (Értékterv Szolgáltató és Tanácsadó Kft.)
Azt majd szabályozásnál, úgy lehet rendezni, hogy ipari-gazdasági terület vagy kereskedelmi-szolgáltató gazdasági terület. Az egyik nem zavaró hatású gazdasági tevékenységet folytat, míg a másik zavaró hatású gazdasági tevékenységet folytat. Ha az önkormányzat azt szeretné, hogy zavaró hatású gazdasági tevékenység folyjon, akkor átsorolással lehet kezelni. Kereskedelmi-szolgáltató gazdasági területbe nem lehet ilyen fajta tevékenységeket végezni. 

Tóth József a bizottság tagja
Még nem merült fel, de nagyon sok település szenved attól, hogy akkumulátor bontót és egyebeket tesznek a területre. Jó lenne már előre ezt lerögzíteni. 

Aranyi János Gábor képviselő, a bizottság elnökhelyettese
A big-bag zsák feldolgozónál is fel lehetne őket szólítani, hogy a Fő úti részt a beadott tervek alapján készítsék el.  Annyit szeretnék hozzáfűzni, hogy a délelőtti megbeszélésen mindenki számára az fogalmazódott meg, hogy ez egy nagyon összeszedett, átgondolt és érthetően elmagyarázott anyag. 

Molnár Gyula képviselő, a bizottság elnöke
Javaslom, hogy fogadjuk el a tájékoztatót és javasoljuk a testület számára is elfogadni. Megkérdezem a bizottság tagjaitól, hogy ki ért egyet a tájékoztató elfogadásával?

A bizottság tagjai 6 igen szavazattal, ellenszavazat nélkül az alábbi határozatot hozták:

128/2025. (X. 21.) P. Ü. H. V. Biz. hat,
Települési tervvel kapcsolatos tájékoztatás	             														H a t á r o z a t



1./ A Pénzügyi, Ügyrendi, Humán és Városgazdálkodási Bizottság megtárgyalta a Települési Tervvel kapcsolatos tájékoztatást és az elhangzott kiegészítésekkel elfogadásra javasolja.

2./ Ezen határozatról értesül:
- Aranyi János Gábor képviselő a képviselő, a bizottság elnökhelyettes
  

Vörös Sándor polgármester
A novemberi testületi ülésen is találkozni fogunk a tervezőkkel hasonló témában.

Farkas László tervező (Értékterv Szolgáltató és Tanácsadó Kft.)
November 3-ára fog elkészülni az M8 telepítés tanulmány terve, arra rá egy hétre a szabályozással is jönnénk. Az lenne a feladat, hogy a szabályozási módosítási tételeken végig kellene mennünk, azokról döntést kellene hozni, hogy mi az, ami belekerüljön és mi az, ami nem. 

Nagy Erzsébet jegyző
A facebook oldalára fel kellene tenni ezzel kapcsolatban tájékoztatást.


II. Napirend:
            3.) A mezőőri szolgálat munkájának értékelése
                       Előterjesztő: Vörös Sándor polgármester
                       Előterjesztésért felelős: Dunavecsei Mezőgazdasági Zrt. , Vörös Sándor pm.
                       Témafelelős: Aranyi János Gábor képviselő


Molnár Gyula képviselő, a bizottság elnöke
Felkérem a témafelelőst a napirend ismertetésére.

Aranyi János Gábor képviselő, a bizottság elnökhelyettese
Elkészítette a Dunavecsei Mezőgazdasági Zrt. és az önkormányzat is a mezőőri szolgálat munkájának értékeléséről a tájékoztatót. Le van benne írva a mezőőrök feladatai. A leírtak alapján meg van elégedve a mezőőrök munkájával. Javaslom a tájékoztató elfogadását. 

Vörös Sándor polgármester
Annyi kiegészítést szeretnék tenni, hogy mindkettő mezőőr el van látva olyan készülékkel, ami folyamatosan nyomon követi a mozgását. Az utazási költségtérítést megszüntettük, mert ez a készülék rögzíti, hogy mennyi kilómétert tettek meg és ez alapján van a kifizetés. A rendszer olyan, hogy térképen is követhető. Menetlevelet sem vezetnek most már, mert generálható belőle. 

Molnár Gyula képviselő, a bizottság elnöke
Megkérdezem a bizottság tagjaitól, hogy ki ért egyet a határozati javaslat elfogadásával?

A bizottság tagjai 6 igen szavazattal, ellenszavazat nélkül az alábbi határozatot hozták:


129/2025. (X. 21.) P. Ü.H. V. Biz. hat,
A mezőőri szolgálat munkájának értékelése									             						H a t á r o z a t


1./ A Pénzügyi, Ügyrendi, Humán és Városgazdálkodási Bizottság megtárgyalta a mezőőri szolgálat munkájának értékeléséről szóló előterjesztést és azt elfogadásra javasolja. 

2./ Ezen határozatról értesül:
- Aranyi János Gábor képviselő a képviselő, a bizottság elnökhelyettese


III. Napirend:
4.)  A szociális célú tűzifa támogatás helyi szabályairól szóló 
                        rendelet elfogadása
                        Előterjesztő: Vörös Sándor polgármester
      Előterjesztésért felelős: Nagy Erzsébet jegyző
                        Témafelelős: Sándor Zsombor képviselő


Molnár Gyula képviselő, a bizottság elnöke
Felkérem a napirend témafelelősét a napirend ismertetésére.

Sándor Zsombor képviselő, a bizottság elnökhelyettese
Dunavecse Város Önkormányzatát a Közigazgatási és Területfejlesztési Minisztérium az ÖGF/49-66/2025-KTM számú támogató okiratával 4.320.540 Ft összegű vissza nem térítendő támogatásban részesítette, melyet az önkormányzat 162 erdei köbméter keménylombos tűzifa vásárlására használhat fel. 
Az önkormányzatnak önerőt 2.000 Ft/erdei m3+áfa összegben kell vállalnia (összesen 324.000 Ft + áfa), valamint a szállítással kapcsolatos költségek az önkormányzatot terhelik. 
A pályázati kiírás szerint a Kedvezményezett a szociális rászorultság és a 2025. évi igénylés részletes feltételeit önkormányzati rendeletben szabályozza.  
A Kedvezményezett köteles a támogatásból vásárolt tűzifát 2026. február 16-ig kiosztani a rászorulók részére. A támogatás pénzügyi felhasználásának végső határideje 2026. március 31. A támogatás felhasználásáról a Kedvezményezett 2026. április 15. napjáig számol el. 2024. évben 184 erdei köbméter tűzifát osztottunk ki a rászorulók között, 144 háztartás kapott ilyen támogatást, háztartásonként 1,2778 erdei köbméter kemény lombos tűzifát. 2024. évben a jövedelemhatár túllépése miatt 3 kérelem került elutasításra. A rendelet-tervezetben a jogosultsági feltételek majdnem azonosak a tavalyi jogosultsági feltételekkel, eltérés a rendelet-tervezet 2. § (1) bekezdés f) pontjában van, az ott szereplő jövedelemhatár 2025. évben 120.000 Ft, egyedül élő esetén 168.000 Ft. 

Vörös Sándor polgármester
A testületi döntés értelmében a helyi tűzéptől is kértünk árajánlatot, jelentősen kedvezőbb a helyi Tüzép árajánlata, mint a másik vállalkozásé. 

Ginál Róbert gazdálkodási csoportvezető
A helyi Tüzép árajánlata a kedvezőbb, még akkor is, ha a tavalyihoz képest kismértékben emeltek az árakon.

Vörös Sándor polgármester
Tehát Borbély Istvánné EV –val kötjük meg a szállításra és darabolásra a szerződést. 

Molnár Gyula képviselő, a bizottság elnöke
Megkérdezem a bizottság tagjaitól, hogy van-e valakinek kérdése a napirenddel kapcsolatban?

A bizottság tagjai részéről kérdés nem volt.

Molnár Gyula képviselő, a bizottság elnöke
Megkérdezem a bizottság tagjaitól, hogy ki ért egyet a szociális célú tűzifa támogatás helyi szabályairól szóló rendelet elfogadásával?

A bizottság tagjai 6 igen szavazattal, ellenszavazat nélkül az alábbi határozatot hozták:

130/2025. (X. 21.) P. Ü.H. V. Biz. hat,
A szociális célú tűzifa támogatás helyi szabályairól szóló 
rendelet elfogadása
																						H a t á r o z a t


1./ A Pénzügyi, Ügyrendi, Humán és Városgazdálkodási Bizottság úgy határoz, hogy a szociális célú tűzifa támogatás helyi szabályairól szóló rendelet tervezetet elfogadásra javasolja a képviselő-testület számára.

2./ Ezen határozatról értesül:
- Sándor Zsombor képviselő, a bizottság elnökhelyettese


IV. Napirend:
              5.)  Hozzájáruló nyilatkozat kérése magán fogászati rendelés működtetéséhez  
                           Előterjesztő: Vörös Sándor polgármester
                           Témafelelős: Sándor Zsombor képviselő



Molnár Gyula képviselő, a bizottság elnöke
Felkérem a témafelelőst a napirend ismertetésére.

Sándor Zsombor képviselő, a bizottság elnökhelyettese
A  RenDoDental Kft. ügyvezető kéréssel fordult az önkormányzathoz, mely szerint a Vasút u. 8. sz. alatti rendelőben a jelenleg heti 36,5 órában működő fogászati alapellátás mellett, heti 7,5 órában az állami rendelési időn kívül magánrendelés történne. A helyiség használatáért havi 40.000 Ft bérleti díjat szeretnének fizetni.

Vörös Sándor polgármester
Felvetődött egy kérdés, az ügyvezető 40 ezer forintot szeretne fizetni bérleti díjként. Kérdés, hogy rezsiköltséget is kell-e fizetnie?


Ginál Róbert gazdálkodási csoportvezető
A rezsidíjra m2 arányos összeget kell fizetnie.

Vörös Sándor polgármester
Kérdésem, hogy mikortól szeretné a magánrendelést, mert az eddigi személyes tapasztalatom az, hogy este nyolckor is folyik még a rendelési idő. Mikor szeretnének magánrendelési időt meghatározni? Jó lenne a két rendelést mindenképpen elkülöníteni. A főorvos úrtól kérdezem, hogyan legyen ez megoldva?

Dr. Pándi Ottó intézményvezető
Mindenképpen szabályozással. Fel kell szólítani arra, hogy az észérvek alapján legyen meghatározva. Az ÁNTSZ-hez is be kell jelenteni, illetve ki is kell függeszteni a rendelési időpontokat.

Tóth József a bizottság tagja
Nekem ez a fogászati szakrendelés, mindig olyan káosz. Mi vesszük a széket, de tulajdonképpen ők használják. Ha magánrendelés lesz, akkor is mindent odaadunk. Arra elég a 40.000 Ft, hogy minden eszközt és helyiséget is bérel a szakrendelőből?

Nagy Erzsébet jegyző
Értesültünk arról is, hogy egy dentálhigénikus is magánrendelést végez már pár hete. A hirdetésében fel vannak az árak is tüntetve, az időpont egybe esik a finanszírozott rendeléssel.

Dr. Pándi Ottó intézményvezető
A bérleti díj mellé már nem kell rezsit fizetniük, mert azt egyszer már megfizetik. 

Vörös Sándor polgármester
Elfogadom a havi 40.000 Ft bérletet a magánrendelés után, de mindenképpen tájékoztasson bennünket, hogy mikor van és hány órában magánrendelés. Továbbá kérjük a tájékoztatást a dentálhigénikus által végzett tevékenységet, hogy mikor és milyen időkeretben csinálja. Ha magánrendelésben végzi, akkor további bérleti díjat kell fizetnie. 

Molnár Gyula képviselő, a bizottság elnöke
Megkérdezem a képviselő-testület tagjaitól, hogy ki ért egyet a határozati javaslattal és az elhangzott kiegészítéssel?

A bizottság tagjai 6 igen szavazattal, ellenszavazat nélkül az alábbi határozatot hozták:

131/2025. (X. 21.) P. Ü.H. V. Biz. hat,
Fogászati rendelés működtetéséhez
bérleti díj megállapítása

									H a t á r o z a t


1./ A Pénzügyi, Ügyrendi, Humán és Városgazdálkodási Bizottság úgy határoz, hogy javasol hozzájárulni a RenDoDentál Kft. részére az Önkormányzat tulajdonát képező 6087 Dunavecse, Vasút utca 8. sz. alatti működő fogászati rendelőben az állami finanszírozott fogászati alapellátás mellett, az állami rendelési időn kívül heti 7,5 órában magánrendelést folytasson.

2./ A bizottság javasolja, hogy az 1. pontban szereplő magánrendelés biztosítását havi 40.000 Ft bérleti díjban határozza meg.

3./ A bizottság javasolja felkérni a szolgáltatót, hogy a magánrendelés pontos idejéről az Önkormányzatot és a betegeket tájékoztassa. Továbbá kéri a tájékoztatást a dentálhigénikus által végzett tevékenységet, hogy mikor és milyen időkeretben csinálja.

4./ A bizottság javasolja felkéri Vörös Sándor polgármester urat a további teendők ellátására.

5./ Ezen határozatról értesül:
- Sándor Zsombor képviselő, a bizottság elnökhelyettese


V. Napirend:
6.)  Kérelem önkormányzati bérlakás megvásárlására
      Előterjesztő: Vörös Sándor polgármester
                        Előterjesztésért felelős: Vörös Sándor polgármester
      Témafelelős: Molnár Gyula képviselő



Molnár Gyula képviselő, a bizottság elnöke
Kérelem érkezett özv. Látó Sándorné részéről, mely szerint szeretné megvásárolni a Dunavecse, Fő út 73. sz. alatt lévő, fszt. 2. lakást, melyben 1986. óta él. Én javaslom, hogy értékesítsük a lakást. Mondjátok el a véleményeteket, eladjuk-e az ingatlant vagy nem?

Tóth József a bizottság tagja
Először azt döntsük el, hogy el szeretnénk-e adni. Én nem szeretném. Az önkormányzat nagyon kevés szolgálati lakással rendelkezik, úgy gondolom, hogy meg kell tartani minden szolgálati lakást. Ha nincs szolgálati lakás, akkor hogyan fogsz idecsábítani bárkit is?

Molnár Gyula képviselő, a bizottság elnöke
Olyan épületről van szó, amely 1968-ban épült, felújítva nem volt. 

Vörös Sándor polgármester
Ha figyelembe vesszük a bent lakó kedvezményét, akkor olyan összeg jön ki, hogy azon az áron mennek az üres telkek. Onnan közelíteném meg, ha most szeretnénk egy ekkora lakást építeni, mennyiből lehetne? Korábban ezt a lakást már a fia kérte megvételre, de akkor sokalta az árat. 

Tóth József a bizottság tagja
Ha eladnánk, egyértelmű vagyonvesztésnek gondolnám. Én nem támogatom az eladást. Egyébként az új építésű telkeknél nem tartanám jónak, ha piaci árra emelnénk az árat, hanem ott az elidegenítési tilalmat kellene bevezetni, hogy ne üzleti céllal vásároljon telket. Sok helyen úgy van, hogy 10 évig nem adhatja el a telket, ha úgy akarja eladni, hogy nem épített rá házat, akkor az eredeti vételi áron az önkormányzatnak elővásárlási joga van. 

Aranyi János Gábor képviselő, a bizottság elnökhelyettese
Én osztom a Polgármester úr véleményét. 

Molnár Gyula képviselő, a bizottság elnöke
Az elhangzottak alapján ki ért egyet azzal, hogy ne értékesítsük az ingatlant?

A bizottság tagjai 5 igen szavazattal, 1 nem szavazattal az alábbi határozatot hozták:

132/2025. (X. 21.) P. Ü.H. V. Biz. hat,
Önkormányzati bérlakás
megvásárlása
(Fő út 73. fsz. 2.)


1./ A Pénzügyi, Ügyrendi, Humán és Városgazdálkodási Bizottság úgy határoz, hogy a tulajdonában lévő Dunavecse, Fő út 73. fszt. 2. számú lakást nem javasolja értékesíteni.

2./ Ezen határozatról értesül:
- Molnár Gyula képviselő, a bizottság elnöke


VI. Napirend:
7.) 2026. évi Start Közmunkaprogram pályázat benyújtása      
                        Előterjesztő: Vörös Sándor polgármester
      Előterjesztésért felelős: Vörös Sándor polgármester
      Témafelelős: Molnár Gyula képviselő


Molnár Gyula képviselő, a bizottság elnöke
Felkérem Vörös Sándor polgármester urat a napirend ismertetésére. 

Vörös Sándor polgármester
A jövő évi koncepcióban is szerepel fog, hogy 2026. évre ismét szeretnék pályázatot benyújtani közmunkaprogramra. Szociális programot fogjuk kidolgozni 13 főre. A pályázat benyújtásához szükséges a testületi döntés.

Molnár Gyula képviselő, a bizottság elnöke
Megkérdezem a bizottság tagjaitól, hogy ki ért egyet a határozati javaslat elfogadásával?

A bizottság tagjai 6 igen szavazattal, ellenszavazat nélkül az alábbi határozatot hozták:

133/20205. (X. 21.) P. Ü.H. V. Biz. hat,
2026. évi Start Közmunkaprogram 
pályázat benyújtása
									H a t á r o z a t
																	
1./ A Pénzügyi, Ügyrendi, Humán és Városgazdálkodási Bizottság úgy határoz, hogy a Bács-Kiskun Megyei Kormányhivatal Kunszentmiklósi Járási Hivatal Foglalkoztatási Osztályához javasolja a kérelmet benyújtani az előterjesztésben foglaltak szerint a Járási Startmunka Mintaprogram támogatására.

2./ Pozitív elbírálás esetén támogatja az esetlegesen szükséges közbeszerzési eljárások megindítását.

3./ A bizottság javasolja felkérni Vörös Sándor polgármester urat a további teendők ellátására.

4./ Ezen határozatról értesül:
- Molnár Gyula képviselő, a bizottság elnöke


VII. Napirend:
9.)  Szakrendelő működtetésével kapcsolatos döntések
                          Előterjesztő: Vörös Sándor polgármester
                          Előterjesztésért felelős: dr. Pándi Ottó intézményvezető
                          Tárgyalja: P.Ü.H.V. Bizottság
                          Témafelelős: Molnár Gyula képviselő


Molnár Gyula képviselő, a bizottság elnöke
[bookmark: _GoBack]A szakrendelő intézményvezetője az előterjesztésében három témában kéri a bizottság javaslatát, illetve a testület döntését. Az első pontban a szemészeti szakrendelés során használt korábbi refraktométer készülék meghibásodott, javítása nem lehetséges. Az ellátás folyamatosságának és szakmai színvonalának biztosítása érdekében szükségessé vált egy korszerű, kombinált autorefraktométer–keratométer beszerzése. Az autorefraktométer a szem fénytörési hibáinak objektív meghatározására szolgál, míg a keratométer funkció a szaruhártya görbületének mérését biztosítja. Ezek az adatok elengedhetetlenek a szemüvegrendeléshez, kontaktlencse-illesztéshez, valamint a szaruhártya-műtétek előkészítéséhez. Bár a 60/2003. (X.20.) ESzCsM rendelet szerinti minimumfeltételek között az eszköz nem szerepel, a modern betegellátásban nélkülözhetetlen, ezért pótlása indokolt. A készülék pályázati forrásból nem számolható el, így beszerzése az önkormányzat engedélyével, saját forrásból történhet. A közbeszerzési és beszerzési szabályzatnak megfelelően az intézmény három független szállítótól kér be referencia-ajánlatot. Javaslom a határozati javaslat elfogadását.

Vörös Sándor polgármester úr
Kérdésem, hogy a növekedett pontérték mennyiben csökkenti azt a keretösszeget, amennyivel ki kell egészíteni a szakrendelő költségvetését. 

Ginál Róbert gazdálkodási csoportvezető
Azért nem kimutatható, mert egyrészt nemsorkára vége az évnek, kéthónapos csúszással kapjuk meg a finanszírozást. 

dr. Pándi Ottó intézményvezető
A számításaim szerint 2,2 millió forintot jelent és valóban kéthónapos csúszással kapjuk meg. Ez az összeg fedezi az eszköz árát. Az eszközre szükség van szakmai szempontból is és a finanszírozásnak a biztosítása szempontból is. Kb. 1,5 hónapja kezdett el rosszalkodni, nem célszerű javíttatni és nem is javítható. 

Tóth József a bizottság tagja
Ez a pontérték havonta plusz 2 millió forintot jelent?

dr. Pándi Ottó intézményvezető
Igen.

Molnár Gyula képviselő, a bizottság elnöke
Megkérdezem a bizottság tagjaitól, hogy ki ért egyet a határozati javaslat elfogadásával?

A bizottság tagjai 6 igen szavazattal, ellenszavazat nélkül az alábbi határozatot hozták:

134/2025. (X. 21.) P. Ü.H. V. Biz. hat,
Szemészeti eszköz beszerzése
(autorefraktométer-keratométer)

									H a t á r o z a t

1./  A Pénzügyi, Ügyrendi, Humán és Városgazdálkodási Bizottság úgy határoz, hogy jóváhagyja a dr. Kolozs Gergely Kistérségi Egészségügyi Centrum szemészeti szakrendelése részére kombinált autorefraktométer-keratométer beszerzését javasolja.

2./ A bizottság javasolja felkérni
- dr. Pándi Ottó intézményvezetőt, hogy az eszközre három árajánlatot kérjen be és a legjobb ajánlattevőtől az eszközt rendelje meg.
- Ginál Róbert gazdálkodási csoportvezetőt, hogy az eszköz beszerzési árát az önkormányzat költségvetésébe tervezze be.

3./ Ezen határozatról értesül:
- Molnár Gyula képviselő, a bizottság elnöke


Molnár Gyula képviselő, a bizottság elnöke
Felkérem az intézményvezetőt a napirend ismertetésére. 

dr. Pándi Ottó intézményvezető
A járóbeteg-szakellátás keretében kardiológiai óraszám heti 16 órára kerül átcsoportosításra, amelynek következtében a minimumfeltételeknek való megfelelés érdekében szükségessé vált a kardiológiai szakaszisztensi képesítéssel rendelkező szakdolgozó bevonása. Az intézményben dolgozó egyik szakasszisztens vállalta a kardiológiai szakaszisztensi képzés elvégzését, amelynek támogatása elengedhetetlen a feladatellátás szakmai biztonsága és a NEAK-finanszírozás fenntarthatósága érdekében. A tanulmány költsége bruttó 490 000 forint, amely a 2025. évi költségvetésben eredetileg nem került betervezésre.
A fedezet azonban rendelkezésre áll a Nemzeti Egészségbiztosítási Alapkezelő (NEAK) 2025. augusztusi értesítése alapján, amely szerint az intézmény járóbeteg-szakellátási kerete 1 114 722 pont/hó értékkel megemelésre került (ikt. sz.: E0103/63-1/2025/17).
A megnövekedett finanszírozás biztosíthatja a képzés költségeinek fedezetét. 

Vörös Sándor polgármester úr
Tanulmányi szerződést javaslok kötni a dolgozóval.

Molnár Gyula képviselő, a bizottság elnöke
Megkérdezem a bizottság tagjaitól, hogy ki ért egyet a határozati javaslat elfogadásával?

A bizottság tagjai 6 igen szavazattal, ellenszavazat nélkül az alábbi határozatot hozták:

135/2025. (X. 21.) P. Ü.H. V. Biz. hat,
Kardiológiai szakaszisztens
tanulmányi képzése

										H a t á r o z a t

1./  A Pénzügyi, Ügyrendi, Humán és Városgazdálkodási Bizottság úgy határoz, hogy javasolja jóváhagyni a dr. Kolozs Gergely Kistérségi Egészségügyi Centrum dolgozói közül 1 fő kardiológiai szakaszisztensi képzésen vegyen részt.

2./ A képzés összegét bruttó 490.000 Ft-ot a szakrendelő a megnövekedett finanszírozásából javasolja biztosítani. 

3./ Ezen határozatról értesül:
- Molnár Gyula képviselő, a bizottság elnöke

Molnár Gyula képviselő, a bizottság elnöke
Az intézményvezető kérelmezi, hogy a szakrendelő 2025. december 31. napján zárva tarthasson. Javaslom a határozati javaslat elfogadását.

Megkérdezem a bizottság tagjaitól, hogy ki ért egyet a határozati javaslat elfogadásával?

A bizottság tagjai 6 igen szavazattal, ellenszavazat nélkül az alábbi határozatot hozták:

136/2025. (X. 21.) P. Ü.H. V. Biz. hat,
Dr. Kolozs Gergely Kistérségi Egészségügyi
Centrum téli zárva tartása
									       			
									         H a t á r o z a t										
1./ A Pénzügyi, Ügyrendi, Humán és Városgazdálkodási Bizottság úgy határoz, hogy javasol hozzájárulni a Dr. Kolozs Gergely Kistérségi Egészségügyi Centrum 2025. december 31. napján az intézmény zárvatartásához.

2./ A bizottság javasolja felkérni 
- a Polgármestert, hogy az intézmény vezetőjét a döntésről tájékoztassa,
- Az intézmény vezetőjét, hogy a téli zárva tartásról a betegeket értesítse.
Határidő: 2025. december 10.
Felelős: Vörös Sándor polgármester

3./ Ezen határozatról értesül:
- Molnár Gyula képviselő, a bizottság elnöke


VIII. Napirend:
10.)  Lakossági beadvány az oktatási intézmények (Zrínyi utca) közelében   
        közlekedés biztonságosabbá tételére
        Előterjesztő: Vörös Sándor polgármester
        Előterjesztésért felelős: Vörös Sándor polgármester
        Témafelelős: Aranyi János Gábor képviselő


Molnár Gyula képviselő, a bizottság elnöke
Felkérem a témafelelőst, hogy ismertesse a napirendet.

Vörös Sándor polgármester úr
Ugyanezt a levelet az iskola is megkapta. 

Aranyi János Gábor képviselő, a bizottság elnökhelyettese
Név nélküli beadvány érkezett, miszerint a szeptemberi iskolakezdés miatt jelentős a forgalom a Zrínyi utcában. A levél tartalma utal arra, hogy a legtöbb gyermek még nem elég érett az egyedüli közlekedésre, nem tudják kellően lereagálni a váratlan helyzeteket.  Sok gyermek nagyon figyelmetlenül, körültekintés nélkül lépnek le a járdáról az úttestre, hajtanak át biciklivel, rollerrel ott ahol a reggeli időszakban nagyon nagy a forgalom. A beadványozó kéri, hogy a szükséges intézkedést tegyük meg a gyermekek érdekében, a biztonságos közlekedés céljából. Itt mondom, hogy nem kívánok a beadvánnyal mindaddig foglalkozni, míg nem vállalja fel a nevét. Javaslom, hogy a napirendet vegyük is le a testületi ülés napirendi pontjai közül. 

Vörös Sándor polgármester úr
Egyébként a zebra létesítésénél többféle paraméternek meg kell felelni. Meg van határozva, hogy ott a közvilágítási lámpának mennyi lux-nak kell lennie. Nem vagyok meggyőződve, hogy a jelenlegi megfelelő-e ilyen szempontból. Korábban volt kezdeményezés, hogy a Zrínyi utca azon szakasza sétáló utcának legyenek nyilvánítva, de nem lett, mert nagy volt a tiltakozás. 

Tóth József a bizottság tagja
Ezt a levelet bárki nyugodtan aláírhatta volna. Felhívta a figyelmünket egy problémára. Ha emlékeztek rá oda ki voltak rakva a táblák, megnéztem, de már nincsenek ott. Hiányzik onnan a Megállni Tilos! tábla, valaki eltüntette. A fekvőrendőr miatt ki voltak helyezve a 30-as táblák, amik szintén nincsenek meg. Ezeket pótolni kellene és esetleg kitehetnénk egy gyerekekre figyelmeztető táblát. 

Aranyi János Gábor képviselő, a bizottság elnökhelyettese
Azzal egyetértek, hogy maximum a táblákat helyezzük vissza. De akkor megint felteszem a kérdést, hogy mi értelme van, ha senki nem fogja betartani?

Vörös Sándor polgármester úr
A bizottság azt javasolja, hogy a hiányzó táblák pótolva legyenek. 

Molnár Gyula képviselő, a bizottság elnöke
Megkérdezem a bizottság tagjaitól, hogy ki ért egyet az elhangzott táblák kihelyezésével?

A bizottság tagjai 6 igen szavazattal, ellenszavazat és határozathozatal nélkül egyetértettek a táblák kihelyezésével.






Nyílt ülés keretében több napirend nem volt, a bizottság elnöke megköszönte a megjelenést a bizottsági tagok munkáját, majd az ülést 1459-kor bezárta.


Kmft.




	     Molnár Gyula			                                   Mohácsi-Dér Gabriella

                a bizottság elnöke                                                         a bizottság elnökhelyettese

